《五十疋马图》
明代·沈周

沙树历历沙草荒，江上谁开刍牧场。马群所聚凡五十，饮秣而俯嘶而昂。

寐讹浴涉踶且骧，或乳或驻或轧疮。三纵五横不成行，若驓若𩥄青紫黄。

乌骓赤兔照夜白，连钱桃花斗文章。牝兮牡兮未可辩，亦莫可识驽与良。

相骨相肉俱已矣，老夫两眼徒茫茫。但爱各各无羁缰，自纵自得肥而駉。

肥哉肥哉空老死，未试何以知尔长。我知马亦待驾御，人马两得气始扬。

请看沟汗流血浆，争前欲逐左贤王。追风掣电一般走，五十之中当有彊。

作者简介：沈周（1427～1509）明代杰出书画家。字启南，号石田、白石翁、玉田生、居竹居主人等。汉族，长洲（今江苏苏州）人。生於明宣德二年，卒於明正德四年，享年八十三岁。不应科举，专事诗文、书画，是明代中期文人画“吴派”的开创者，与文徵明、唐寅、仇英并称“明四家”。传世作品有《庐山高图》、《秋林话旧图》、《沧州趣图》。著有《石田集》、《客座新闻》等。